उसकी रिपोर्ट का इंतजार कर्मचारियों को ऐसे रहता है जैसे कोई नई नवेली दुल्हन अपने प्रियतम की बाट जो रही हो । वेतन आयोग की रपट से महंगाई , लोन की मात्रा , जीवन स्तर एक साथ बढ़ जाता है । व्यक्ति जीवन में ज्यादा आर्थिक रिस्क उठाने लगता है । उसका ये झूठा अहसास काफी दिनों तक बना रहता है कि वो प्रगति कर रहा है । यूं ही जीवन होम नहीं कर रहा । सिर्फ बाजार ही है जो इस भ्रम को तोड़ता है और याद दिलाता है कि- चल खुसरो घर आपने , रैन भई चहुं देस...। मेरा सरकार से विनम्र सुझाव है कि जब इतने सारे फालतू आयोग बनते ही रहते हैं तो कुछ काम के क्षेत्रों पर भी आयोग गठित हो जाएं । सबसे पहले तो साहित्य को ही लें , इस पर एक आयोग की तुरंत आवश्यकता है । आयोग इस बात पर विचार करे कि साहित्य के क्षेत्र में इतनी राजनीति क्यों फैली हुयी है ।